Bjarne Håkon Hanssen

Bakgrunn

Bjarne Håkon Hansen er utdannet lærer ved Levanger Lærerhøgskole. Mellom 1980 og 1982 var han leder for Arbeidernes ungdomsfylking i Nord-Trøndelag. Senere på 1980-tallet ble Hanssen den første lederen i Namdal lokallag av Norsk atferdsanalytisk forening. Hanssen drev med judo fra han var 10 til han var 20 år, og tok bronsemedalje i judo-NM.

Politisk liv

Hanssen var fylkesordfører i Nord-Trøndelag fra 1995 til 1997. Han ble innvalgt på Stortinget fra Nord-Trøndelag i 1997, men var vararepresentant i perioden 1993-1997. Han har også vært nestleder i Næringskomiteen på Stortinget (1997–2001). Han ble gjenvalgt i 2005, mens han var statsråd møtte Arild Stokkan-Grande i hans sted på Stortinget. 13. august 2008 offentliggjorde Hanssen at han ikke ville ta gjenvalg på Stortinget i 2009. 
Hanssen var landbruksminister i Jens Stoltenbergs 1. regjering mellom 2000 og 2001 og  arbeids- og inkluderingsminister fra 2005 til juni 2008. Den 20. juni 2008 fulgte han etter Sylvia Brustad som helse- og omsorgsminister.

Avgang høst 2009

Tre uker etter stortingsvalget 2009, på 8. oktober 2009 kunngjorde han at han ikke ville fortsette som minister i Stoltenbergs  nye regjering, til tross for at han hadde hadde sagt det motsatte under valgkampen og etter valget. Han karakteriserte det ovenfor pressen som hvit løgn. Noe etter det kunngjorde rådgivingsselskapet First House at Hanssen skulle bli partner der.
Diskusjonen blusset opp igjen i juli 2010 etter at det ble kjent at Hanssen hadde medvirket i strategien til barnehagekonsernet Espira sin kampanje mot et forslag fra regjeringen om nye utbytteregler for private barnehager. Forslaget hadde blitt diskutert allerede mens Hanssen satt i regjeringen.

Politiske saker

En av Hanssens kampsaker som landbruksminister var reduksjon av matvaremomsen fra 24 til 12 prosent, for å gjøre matvarer billigere for forbrukerne. I ettertid viste det seg at mye av reduksjonen falt bort i mellomleddene. Under hans periode som landbruksminister så Mattilsynet seg nødt til å stenge grensene for utenlandsk kjøtt en periode på grunn av munn- og klovsyke i EU-området.
Som arbeids- og sosialminister kjempet han for at trygdede skal komme seg i jobb, og i den forbindelse gjorde seg bemerket ved til stadighet å bruke uttrykket «Komme seg opp om morran!» om dem som er mottakere av velferdsordninger fra staten.

Akademikerstreiken sommeren 2006

Hanssen høstet sterk kritikk da han grep til tvungen lønnsnemnd 7. juni 2006 i konflikten der Akademikerne streiket for sine krav. En lovlig arbeidskonflikt ble avsluttet uten forvarsel grunnet dyrehelsehensyn. Spørsmålet om begrunnelsen for lønnsnemnden var innenfor regelverket ble vurdert prøvd i Arbeidsretten.

Kritikk og kontroverser

Det vakte oppmerksomhet i mediene da han i februar 2002, på Fredrik Skavlans talkshow-program Først & sist, fortalte den svenske forfatteren Liza Marklund at: «...det er få som er like vakre som deg som kaller seg feminister i Norge». Uttalelsene skapte så mye rabalder at hans kandidatur som nestleder i Arbeiderpartiet ble trukket i tvil.
Det vakte også oppmerksomhet i media at Hanssen som helseminister i et intervju i Verdens Gang i januar 2009 fortalte at han hadde kontaktet healeren Joralf Gjerstad, også kjent som «Snåsamannen», for å kurere sin sønn i 1997.